程儀父求石鼓文作歌贈之
作者：周密
朝代：宋

paragraphs: 宣王東征獵岐下，頌美聲詩足雄詫。
神模鬼劃不可名，斯冰後出何爲者。
日皴雪剝三千年，絕無僅有爭流傳。
龍鱗鳳咮敢求備，頌秦詛楚難參肩。
退之倔强少假借，咄咄誇奇補風雅。
逸詩闕史不可知，要爲吉日車攻亞。
宣和內府輯衆珍，氈韜駝負填泥金。
昆明夜半經劫火，六丁下取無由尋。
醉翁集古一千卷，此碣居然膺首選。
菖蒲土炭嗜不同，知味幾人嘗鼎臠。
我生癖古亦太癡，訂音考義忘寒饑。
君今迂緩尤可笑，不寶金帛求殘碑。
感君此意何敢靳，妙處難言君自領。
丈夫意氣當相期，會勒奇勳上鍾鼎。